Hommelvik stasjon

Hommelvik stasjon er en ubetjent jernbanestasjon på Meråkerbanen og Nordlandsbanen i Malvik kommune i Trøndelag fylke. Stasjonen ble opprettet for ekspedering av tog, reisende og gods på Meråkerbanen i 1881. Hommelvik stasjon ble fjernstyrt fra Trondheim i 1976, men var betjent for billettsalg og godsekspedering til 1995.  Hommelvik ligger 7,5 moh og 23,14 km fra Trondheim sentralstasjon.

Den første ekspedisjonsbygningen var i sveitserstil, og tegnet av arkitekten Peter Andreas Blix. Den nåværende bygningen ble oppført i 1958. En frisørsalong holder i dag til i stasjonsbygningen. Godshuset fra 1881 ble ominnredet i 1995 til «Café Rampa»Café Rampa, som en periode tidlig på 2000-tallet også var åstedet for en TV-programserie ved Viggo Valle. Hommelvik hadde et stort sporområde, med spor til lokale bedrifter, blant annet til Trønderverftet og Djupvasskaia. Noen av sporene er fortsatt intakt, men brukes ikke lenger. Stasjonen hadde tidligere også en liten lokomotivstall og svingskive, men disse har vært borte i mange tiår. 

19. november 1940 inntraff den såkalte Hommelvik-ulykken ved Nygården nord for Hommelvik. Et lokaltog fra Kopperå som besto av en motorvogn med tilhenger, skulle krysse et lokaltog til Stjørdal som besto av damplokomotiv og 10 vogner. Kryssingen skulle foregå på Hommelvik, men Stjørdalstoget forlot stasjonen for tidlig, og togene kolliderte på fri linje. 22 mennesker ble drept og 45 skadet. 

 Referanser 

 Litteratur  


 Artikkel om ulykken i "På Sporet" nr.32 (1982). Norsk Jernbaneklubb, Oslo/Lillehammer.

 Eksterne lenker 

Kategori:Jernbanestasjoner på Meråkerbanen
Kategori:Jernbanestasjoner på Nordlandsbanen
Kategori:Jernbanestasjoner i Trøndelag
Kategori:Transport i Malvik
Kategori:1881 i Norge
Kategori:Jernbanestasjoner åpnet i 1881
Kategori:Bygninger tegnet av Peter Andreas Blix
Kategori:Byggverk i Malvik